من الحاجات الظريفة اللي حصلتلي إن البواب بتاعي كان شايف إني ست مجنونة رسمي. بسيب جوزي وأسافر ألعب رياضة وبطلع أجري الساعة 5 الصبح وطول النهار بلبس رياضة غريب. ومكانش بيساعدني ولا بيستعنيني. بعد ما طلعت مع منى الشاذلي إتغير معايا 180 درجة. دلوقتي بقى ينزل يشيل العجله بتاعتي مني وينظفهالي وخلاص إتعلم يعمل القفل بتاعها، وبقى يديني إحترامي. عجبه أوي إني بمثل مصر بره واني بعمل حاجة مختلفة. والجري في الشارع الصبح ساعدني أعمل أصدقاء عمري ماكنت هعرفهم. مثلا الراجل بتاع الجرايد كل يوم يصبَح عليا ويدعيلي. على فكره الأصدقاء دول هم اللي بيحموني وأنا بجري في الشارع وبيحسسوني اني في أمان في وسطهم